b'\n_START_ARTICLE_\nHamlet (yhtye)\n_START_PARAGRAPH_\nHamlet (my\xc3\xb6s nimell\xc3\xa4 Survival) oli vuonna 1973 perustettu lappeenrantalainen progressiivisen rockin yhtye. Hamletin ainoaksi j\xc3\xa4\xc3\xa4nyt albumi Linnanherra julkaistiin vuonna 1977._NEWLINE_Linnanherra-albumi j\xc3\xa4i julkaisunsa aikaan liki t\xc3\xa4ysin huomiotta, sill\xc3\xa4 yhtye ajautui riitoihin levy-yhti\xc3\xb6ns\xc3\xa4 kanssa. Brittil\xc3\xa4inen tuottaja Ian Churches halusi Survival-nime\xc3\xa4 k\xc3\xa4ytt\xc3\xa4neen yhtyeen vaihtavan nimens\xc3\xa4 Hamletiksi ja pukeutuvan keskiaikaisiin asuihin. Yhtyeen vastahakoisuudesta huolimatta levy-yhti\xc3\xb6 toteutti Churchesin vaatimukset. Melko pian levy vedettiin kuitenkin kokonaan pois markkinoilta. Yhtyeen albumi on tyylilt\xc3\xa4\xc3\xa4n psykedeelisest\xc3\xa4 rockista vaikutteita saanutta raskasta progressiivista rockia.  Rocket Records uudelleenjulkaisi albumin vuonna 2010._NEWLINE_Hamletin hajoamisen j\xc3\xa4lkeen osa yhtyeen j\xc3\xa4senist\xc3\xa4 perusti rockabilly-vaikutteista musiikkia soittaneen Jam Rock Bandin.'